
Linnavara tasuta kasutusse andmine
1. Asjaolud ja menetluse käik
Narva Linnavalitsuse Kultuuriosakonda laekus Narva Muusikakooli taotlus, milles palutakse anda OÜ-le Stockwhite tasuta kasutusse muusikakooli hoones Narvas, aadressil Karja tn 3 asuv puhvet üldpinnaga 45 m². Puhvetiruumi arvestuslik üüritasu on 1930,50 krooni kuus.

Puhveti teenuseid kasutavad peamiselt Narva Muusikakooli õpilased ja seetõttu müügimaht on väike. Toitlustamiskoha korraldamine asutuses õpilaste jaoks on linna huvides.
Antud küsimus oli vaadatud läbi Narva Linnavalitsuse linnavarakomisjoni 06.05.2009.a istungil, protokolli nr 5 punkt 10. Komisjon otsustas nõustuda taotlusega ja lubada anda OÜ-le Stockwhite tasuta kasutusse taotluses toodud eesmärgil Narva Muusikakooli hoones asuv puhvet üldpinnaga 45 m².
2. Õiguslikud alused
Vastavalt Kohaliku omavalitsuse korralduse seaduse § 30 lõike 1 punktile 2 valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 17.03.2005.a määrusega nr 14/52 vastuvõetud „Linnavara kasutusse andmise korra” punktidele 7.2, 7.2.6 linnavalitsuse korraldusega võib linnavara kasutusse anda tasuta või tavalisest madalama tasu eest tähtajaga kuni viis aastat või tähtajatult linna huvidest tulenevatel juhtudel.
3. Otsus

Anda OÜ-le Stockwhite, registrikood 11199571, tähtajatult tasuta kasutusse Narva Muusikakooli hoones Narvas, aadressil Karja tn 3 asuv puhvetiruum üldpinnaga 45 m² toitlustamiskoha korraldamiseks Narva Muusikakooli õpilaste jaoks.
4. Rakendussätted
4.1 Käesolev korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

